Zwane het nie Indië-reis verklaar nie, sê DAMosebenzi Zwane, minister van minerale hulpbronne Die Demokratiese Alliansie sal die openbare beskermer versoek om ondersoek in te stel nadat Mosebenzi Zwane, minister van minerale hulpbronne, vermoedelik die Vrystaatse wetgewer mislei het toe hy versuim het om ŉ reis na Indië te verklaar wat deur die welgestelde Gupta-familie betaal is. “Die DA kan bevestig dat minister Mosebenzi Zwane versuim het om sy reis na Indië in Oktober 2012 te verklaar,” het James Lorimer, woordvoerder van die DA, Sondag gesê. Die Gupta-familie het glo sy reiskoste betaal nadat Zwane suksesvol die Vrystaatse regering oorgehaal het om “ŉ 4 400 hektaar plaas en R114 miljoen in finansiering in Junie 2012 aan ŉ obskure Gupta-geaffilieerde maatskappy Estina te skenk”. Die DA het die verklarings van ledebelange van die Vrystaatse wetgewer ondersoek, waar Zwane in daardie stadium ŉ LUR was, en kan bevestig dat Zwane glad nie hierdie geskenk van die Guptas genoem het nie. “Ons sal dus ŉ formele klag by die openbare beskermer indien teen die minister van minerale hulpbronne dat hy die Vrystaatse wetgewer mislei het,” het Lorimer bygevoeg. “Versuim om geborgde internasionale reiskoste te verklaar en uitvoerende beamptes wat hul posisie misbruik om hulself te verryk of wat enige ander persoon onbehoorlik bevoordeel, is ŉ oortreding van artikel 2 (c) (ii) en artikel 2 (b) (iv) van die Etiekwet vir Uitvoerende Lede. “Die verrotting van die Guptas se staatskaping het diep wortels in die ANC en strek selfs tot op provinsiale vlak. Die openbare beskermer moet die oortreding ondersoek en die minister aanspreeklik hou vir sy rol in die kaping van ons regering. Die ANC het alles in sy vermoë gedoen om die Guptas te verryk terwyl ons mense in armoede vasgevang bly,” het Lorimer gesê.